དེ་བཞིན་འབེལ་གཏམ་ལུང་གི་སྙིང་པོ་ལས།དག་པ་ལྷ་ཡི་ཡི་གེ་སྟག་གཟིག་སྤུངས་ཡིག་ཏུ་བསྒྱུར།སྟག་གཟིག་གི་སྤུངས་ཡིག་ཞང་ཞུང་གི་ཡིག་རྒན་དུ་བསྒྱུར།ཡིག་རྒན་སྨར་སྦྲག་ཏུ་བསྒྱུར།དེ་སྨར་ཆེ་ཆུང་དུ་བསྒྱུར།སྨར་ཆེན་དབུ་ཆེན་ནམ་གཟབ་ཏུ་བསྒྱུར།ཡིག་སྣ་འབྲུ་མ་ལས་བརྩམས་སོ།།ཞེས་སོགས་ལ་བརྟག་ན་སྨྲ་སྦྲག་ཟེར་བ་ཡི་གེའི་འགྲོས་ཞིག་ཡིན་དགོས་པ་ལྟར་མཐོང་།ད་དུང་མཁས་དབང་ནམ་མཁའི་ནོར་བུས།སྤྱིར་ཞང་ཞུང་གི་སྐད་ལ།ཞང་ཞུང་སྨར་གྱི་སྐད་དང་དར་མའི་སྐད།དིར་མའི་སྐད།དར་མ་དིར་གྱི་སྐད།གུ་གེའི་སྐད་དང་ཕལ་པོ་གླང་གི་སྐད་སོགས་མི་འདྲ་བ་འགའ་རེ་ཡོད་པ་ལས་གཟུགས་སྨར་གྱི་སྐད་ནི་ཞང་ཞུང་དབུས་ཀྱི་སྐད་དེ་ཞང་ཞུང་གི་སྐད་རིགས་ཐམས་ཅད་ཀྱི་མཆོག་ཏུ་བསྔགས་པ་དང་།གུ་གེའི་སྐད་ནི་ཞང་ཞུང་གི་ཡིག་སྐད་དང་།གཞན་དར་མའི་སྐད་ནི་ཞང་ཞུང་ལྷོ་པ་དང་།དིར་མའི་སྐད་ནི་ཞང་ཞུང་བྱང་བ།དར་མ་དིར་ནི་ཞང་ཞུང་སྟོད་སྨད་ཕལ་པའི་སྤྱི་སྐད་དུ་ངོས་འཛིན་སྲོལ་ཞིག་བྱུང་ཡོད།ཅེས་ཞང་ཞུང་སྟོད་སྨད་སོགས་ཀྱི་སྐད་གདངས་དང་ཡིག་གཟུགས་མི་འདྲ་བ་ཡོད་པར་གསུངས་པ་སོགས་ལ་བརྟག་ན་ཞིབ་འཇུག་གང་མང་ཞིག་བྱ་རྒྱུ་འདུག་སྙམ།།